বিনামূল্যে সেলাই মেশিন পেল ২৭ অসহায়-বিধবা নারী
স্বেচ্ছাসেবী সংগঠন ‘সাইলেন্ট হ্যান্ডস সাপোর্ট সোসাইটি’র উদ্যোগে রাজধানীর রায়েরবাজারে ২৭ জন অসহায় ও বিধবা নারীকে বিনামূল্যে সেলাই প্রশিক্ষণ দিয়ে প্রত্যেককে একটি করে সেলাই মেশিন উপহার দেওয়া হয়েছে। 







একইসঙ্গে তাদের সনদপত্র দেওয়া হয়। এ উপলক্ষে শনিবার সংগঠনের রায়েরবাজারের ‘সোসাইটি টেকনিক্যাল ট্রেনিং সেন্টারে’ অনুষ্ঠানের আয়োজন করা হয়।




আয়োজকরা জানান, ‘দারিদ্র বিমোচন ও বিধবা নারীদের কর্মসংস্থান সৃষ্টির লক্ষে ২০২১ সালে রাজধানীর রায়েরবাজারে ‘সোসাইটি টেকনিক্যাল ট্রনিং সেন্টার’ প্রতিষ্ঠা করা হয়। এখানে দক্ষ প্রশিক্ষকের মাধ্যমে সমাজের অসহায় ও বিধবা নারীদেরকে হাতে-কলমে ৩/৪ মাস সেলাই প্রশিক্ষণ দেওয়া হয়। প্রশিক্ষণ শেষে প্রত্যেককে সনদপত্র এবং বিনামূল্যে সেলাই মেশিন প্রদান করা হয়। ইতোপূর্বে প্রশিক্ষণ কেন্দ্রটির মাধ্যমে ৩৬ জন নারীকে স্বাবলম্বী করা হয়েছে। প্রশিক্ষণপ্রাপ্ত নারীরা আয় করে সংসারের ভরণ-পোষণ জোগার ও সন্তানদের ভবিষ্যত নিশ্চিতকরণে ভূমিকা রাখছে।’
উম্মে রুমান নামে এক প্রশিক্ষণার্থী বলেন, ‘আমি এই সোসাইটি টেকনিক্যাল ট্রেনিং সেন্টার থেকে সেলাই প্রশিক্ষণ নিয়েছি। প্রশিক্ষণ শেষে একটা সেলাই মেশিন পেয়েছি। সেই মেশিন দিয়ে আমি আমার পরিবারের সকলের কাপড় তৈরি করি। পাশাপাশি আমি বাইরের মানুষের কাপড় তৈরি করে দেই এবং ৫ জনকে সেলাই শিখাচ্ছি। এই আয় দিয়ে আমার সংসার চালাচ্ছি, ছেলে মেয়েদের পড়ালেখা করাচ্ছি। মাঝে মধ্যে আমি এই আয় থেকে মসজিদে দানও করতে পারি।’
অনুষ্ঠানে সাইলেন্ট হ্যান্ডস সাপোর্ট সোসাইটির সাধারণ সম্পাদক মো. রফিকুল ইসলাম বলেন, ‘২০১৮ সাল থেকে দেশের অসহায় দরিদ্র মানুষের জন্য সারা বছর সাইলেন্ট হ্যান্ডস সাপোর্ট সোসাইটি বিভিন্ন সেবা ও উন্নয়নমূলক কাজ করে যাচ্ছে। ভবিষ্যতেও আমাদের সেবা কার্যক্রম চলমান থাকবে এবং অসহায় মানুষের কল্যাণে নিবেদিত থাকবে।’ 
সংগঠনের সভাপতি শরীফ মোহাম্মদ বলেন, সোসাইটি টেকনিক্যাল ট্রেনিং সেন্টার নিয়ে আমাদের বৃহৎ পরিকল্পনা আছে। দেশের সামর্থ্যবান ব্যক্তি কিংবা প্রতিষ্ঠান এগিয়ে এলে অসহায় নারীদের নিয়ে আমাদের উদ্দেশ্যগুলো সহজে বাস্তবায়ন করতে পারবো। আজ আমরা আমাদের সম্মানিত দাতাদের সহযোগিতায় ২৭ টি সেলাই মেশিন এবং সনদপত্র প্রদান করেছি।

স্বেচ্ছাসেবী সংগঠন ‘সাইলেন্ট হ্যান্ডস সাপোর্ট সোসাইটি’র উদ্যোগে রাজধানীর রায়েরবাজারে ২৭ জন অসহায় ও বিধবা নারীকে বিনামূল্যে সেলাই প্রশিক্ষণ দিয়ে প্রত্যেককে একটি করে সেলাই মেশিন উপহার দেওয়া হয়েছে।